Lars Barfoed (KF), 2003-03-28:
Den finansielle sektor bliver mere og mere integreret.
Det sker dels gennem koncerndannelser og dels gennem forskellige former for samarbejde mellem forskellige typer af finansiel virksomhed.
Det vil sige, at der er et mere og mere tæt samarbejde
på den ene eller den anden måde og mere og mere komplekse sammenhængende ejerstrukturer mellem pengeinstitutter, realkreditinstitutter, børsmæglerselskaber, forsikringsselskaber osv.
Derfor er det helt naturligt, at man, som tilfældet nu er med det lovforslag, vi behandler, forsøger at samle reglerne om finansielle virksomheder i en samlet lovgivning.
Det er jo i forvejen sådan i de forskellige finansielle love, at man har ensartede bestemmelser, og det betyder rent praktisk, at man ofte, når man skal ændre regler for finansielle virksomheder, må lave ensartede regelændringer i flere forskellige love på en gang.
Derfor er det en forenkling, at reglerne nu bliver samlet i en fælles lov.
Sådan en lov skal selvfølgelig samtidig tage hensyn til, at der på den ene side altså er tale om en mere og mere integreret finansiel sektor, men at der på den anden side også stadig væk er tale om meget forskellige virksomheder lige fra små, lokale andelskasser til store internationale finanskonglomerater, og at det skal falde ind under den samme lovgivning, men det synes jeg egentlig er lykkedes ganske godt med det lovforslag, der er fremsat her.
Det er et meget omfattende lovforslag, men det er i virkeligheden en forenkling, der er tale om; en forenkling, som også vil betyde, at der i de ændringer, der skal ske i den finansielle lovgivning løbende hen over årene, vil være tale om en betydelig mere enkel måde at gennemføre regelændringer på, når det kun er én lov, reglerne skal ændres i. Der er dog stadig væk en særlig realkreditlov.
Den skal vi behandle om lidt.
Der er meget, der taler for, at man også havde samlet de sidste regler om realkredit i lov om finansiel virksomhed.
Men der har været nogle særlige hensyn
til den internationale rating af realkreditinstitutterne, der har gjort, at man har fastholdt en særlig lovgivning om realkreditten og realkreditobligationerne.
Om det så på det meget lange sigt stadig væk skal være sådan kan diskuteres, men jeg synes, det er fornuftigt, at vi i hvert fald her og nu gennemfører det med den struktur, der er lagt op til. Der er flere hensyn, der skal tages, som er vigtige for os i Det Konservative Folkeparti, i en finansiel lovgivning.
For det første skal danske finansielle virksomheder være konkurrencedygtige og kunne fungere effektivt i den mere og mere internationalt prægede konkurrence, som finansielle virksomheder er udsat for.
For det andet skal loven også sikre en fornuftig kundebeskyttelse og sikre, at tingene foregår så gennemskueligt som muligt for kunderne.
Endelig skal lovgivningen sikre en generel tillid til den danske finansielle sektors robusthed.
Der er i det meget omfattende lovforslag selvfølgelig mange enkeltelementer, som man kunne komme ind på, men det tillader tiden ikke.
Et væsentligt overordnet tema for os Konservative har været, at det er vigtigt, at Finanstilsynets virksomhed afgrænses sådan, at det står klart, at Finanstilsynet ikke skal lede landets finansielle virksomheder.
Finanstilsynet skal føre tilsyn og kontrol, men det er i sidste ende direktion og bestyrelse i finansielle virksomheder, der har ansvar for ledelsen.
Der er det vigtigt, at det i sidste ende er bestyrelsen, der operationelt foretager det sidste skridt, nemlig at skride til en afskedigelse af direktionen, men at det ikke er tilsynet, der direkte gør det, for så ville man give tilsynet et ledelsesansvar.
Den hårfine afgrænsning er ganske afgørende for os Konservative.
Offentlige virksomheder skal ikke lede
danske finansielle virksomheder; de skal ledes som andre virksomheder af en bestyrelse og en direktion. Det Konservative Folkeparti kan støtte lovforslaget, men vi vil selvfølgelig også tilsige en konstruktiv deltagelse i udvalgsarbejdet.
Der er jo kommet ganske mange bemærkninger i høringsprocessen, mange af dem er også mere tekniske, og dem vil vi selvfølgelig bidrage til at få vendt på en konstruktiv måde under det kommende udvalgsarbejde.